Odločba Komisije

z dne 19. decembra 2003

o spremembi Odločbe 2002/251/ES zaradi preklica zaščitnih ukrepov v zvezi z nekaterimi pošiljkami perutninskega mesa, uvoženimi iz Tajske

(notificirano pod dokumentarno številko K(2003) 4846)

(Besedilo velja za EGP)

(2003/895/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtev živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane [1] in zlasti člena 53(1) Uredbe,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav [2], in zlasti člena 22(1) Direktive,

ob upoštevanju naslednjega:

(1) Odločba Komisije 2002/251/ES z dne 27. marca 2002 o nekaterih zaščitnih ukrepih v zvezi s perutninskim mesom in nekaterimi ribiškimi proizvodi in proizvodi iz ribogojstva, namenjenimi za prehrano ljudi in uvoženimi s Tajske [3] je bila sprejeta zaradi prisotnosti nitrofuranov v perutninskem mesu in kozicah, uvoženih s Tajske.

(2) Odločba 2002/251/ES je bila spremenjena z Odločbo 2003/477/ES [4] da bi se preklicali sistematični pregledi, ki veljajo za pošiljke kozic, potrjene po 21. septembru 2002 in z Odločbo 2003/559/ES da bi se zmanjšali sistematični pregledi, ki veljajo za pošiljke perutninskega mesa, potrjene po 21. septembru 2002. Te spremembe so temeljile na rezultatih analiz, ki so jih opravile države članice, ter na jamstvih, ki jih je zagotovil pristojni tajski organ.

(3) Rezultati okrepljenih pregledov, ki so jih opravile države članice na perutninskem mesu, uvoženem s Tajske, so še naprej ustrezni. Zato se okrepljeni pregledi, ki jih nalaga Odločba 2002/251/ES, kakor je bila spremenjena z Odločbo 2003/559/ES ne uporabljajo več za tiste pošiljke, za katere je tajski organ oblasti po 21. septembru 2002 potrdil, da so bile predložene v sistematični pregled pred odpremo. Sistematični pregledi bi morali biti ohranjeni samo za pošiljke, potrjene pred tem datumom.

(4) Odločbo 2002/251/ES je zato treba ustrezno spremeniti.

(5) Ukrepi, predvideni s to odločbo, so v skladu z mnenjem Stalnega odbora za prehransko verigo ljudi in zdravstveno varstvo živali –

SPREJELA NASLEDNJO ODLOČBO:

Člen 1

Odločba 2002/251/ES se spremeni:

Člen 2(1) se nadomesti:

"1. Države članice z uporabo ustreznih načrtov vzorčenja in metod ugotavljanja na vsaki pošiljki kozic in perutninskega mesa, uvoženi s Tajske, ki jo spremlja zdravstveno spričevalo, izdano pred 21. septembrom 2002, opravijo kemične analize za zagotovitev, da so navedeni proizvodi za zdravje ljudi nenevarni. Te analize morajo biti še zlasti opravljene z namenom, da se ugotovi prisotnost snovi, ki zavirajo rast mikrobov, še posebno nitrofuranov in njihovih metabolitov."

Člen 2

Ta odločba se uporablja od 23. decembra 2003.

Člen 3

Ta odločba je naslovljena na države članice.

V Bruslju, 29. decembra 2003

Za Komisijo

David Byrne

Član Komisije

[1] UL L 31, 1.2.2002, str. 1. Uredba, kakor je bila spremenjena z Uredbo (ES) št. 1642/2003 (UL L 245, 29.9.2003, str. 4).

[2] UL L 24, 30.1.1998, str. 9. Direktiva, kakor je bila spremenjena z Aktom o pristopu iz leta 2003.

[3] UL L 84, 28.3.2002, str. 77. Odločba, kakor je bila nazadnje spremenjena z Odločbo 2003/559/ES (UL L 189, 29.7.2003, str. 52).

[4] UL L 158, 27.6.2003, str. 61.

--------------------------------------------------